D Dora Baltea entstaht bim Ortsteil Entrèves oberhalb vo Courmayeur us de Vereinigung vo de beide Schmälzwasserbäch Doire de Ferret (us em Val Ferret) und Doire de Vény (us em Val Vény). D Doire de Ferret entspringt bim Glacier de Pré de Bar, d Doire de Vény im Sumpfgebiet vo Combal und em Miage-Gletscher. Beidi Gletscher ligged uf de italiänische Südostsyte vom Mont Blanc-Massiv.